Sebezatheleka Yini Abatshali Bezimali eZimbabwe?
Ekungeneni kwakhe embusweni uMnangagwa ubhode ngezizwe enxusa abatshali bezimali ukuthi bazevula amabhizimusi eZimbabwe kodwa impendulo abeyithola kazange ayithole.
WASHINGTON DC — Ekungeneni kwakhe embusweni nyakenye, uMongameli Emmerson Mnangagwa ubhode ngamazwe enxusa abatshali bezimali ukuthi bazevula amabhizimusi eZimbabwe. Kodwa impedulo ayithole kubosomabhizimusi abanengi iyafana: “Sisamelele ukubona ukuthi ukhetho lwenu luzahamba njani.” Solwedlule lolokhetho njalo unqobile uMnangagwa. Kambe sesingabona yini abatshali bezimali laba betheleka eZimbabwe ngobunengi? Wona umnotho uzakwenelisa yini ukuwuvuselela uMongameli Mnangagwa njengoba ekhanya ehlulekile enyangeni eziyisikhombisa ezedluleyo? Abasekeli bakhe bathi uzakwenelisa. Kodwa ingcwethi ehlaziya zombusazwe uMnu Mqondobanzi Magonya uthi akakukholwa lokho. “Kuzakuba nzima ukuthi abantu bamkholwe uMnangagwa ngoba yibo phela ababulele umnotho izolo,” kutsho uMnu Magonya. “Izithembiso uzenzile kusukela ethatha intambo zombuso kuMugabe. Into esingayifakaza yikuthi wenelise ukusikhiphela amapholisa emgwaqweni. Kodwa ukuvuselela umnotho, asazi ukuthi engakwenelisa njani.”